Þingvallavegur opnaður formlega – Málþing í Hakinu Þingvallavegur . Ljósmynd / GPM Mánudaginn 16. september klukkan 14 , á Degi íslenskrar náttúru , verður Þingvallavegur opnaður formlega eftir gagngerar endurbætur . Sigurður Ingi Jóhannsson samgönguráðherra , Ari Trausti Guðmundsson formaður Þingvallanefndar og Bergþóra Þorkelsdóttir , forstjóri Vegagerðarinnar , klippa á borða við bílastæði um 5 km austan við þjónustumiðstöðina . Að athöfn lokinni verður haldið stutt málþing í Hakinu klukkan 14:30 um tilurð og þýðingu vegarins . Boðið verður upp á kaffiveitingar . Erindi á málþinginu halda Einar E. Á. Sæmundsen þjóðgarðsvörður , Óskar Örn Jónsson forstöðumaður framkvæmdadeildar Vegagerðarinnar , Steinunn Garðarsdóttir sérfræðingur yndisgróðurs hjá Landbúnaðarháskóla Íslands og Sigurður Ingi Jóhannsson samgöngu - og sveitastjórnarráðherra . Vegagerð í þjóðgarði Framkvæmdin á Þingvallavegi er um margt sérstök . Því var framkvæmd endurbótanna bundin ýmsum verndarákvæðum og afar áhugavert að sjá hvernig hönnun vegarins og framkvæmd endurbótanna tóku tillit til hinnar viðkvæmu náttúru í þjóðgarðinum . Vallavegur verður botnlangi Samhliða opnun endurbætts Þingvallavegar verður Vallavegur gerður að botnlanga , en vegurinn var nýttur sem hjáleið meðan á framkvæmdum stóð . Eingöngu verður hægt að fara inn á Vallaveg við norðurenda hans . Þessi breyting er gerð í samræmi við stefnumörkun Þingvallanefndar og miðar að því að bæta upplifun og auka öryggi .